Diari Oficial de la Generalitat Valenciana


Sumari del DOGV 5956, del 17-02-2009 (2009/1463)

ACORD de 31 d'octubre de 2008, de la Comissió Territorial d'Urbanisme de Castelló, relatiu a la modificació puntual del Pla general de Vila-real. Expedient número 2008/0046 Vila-real.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5956

Data del DOGV
:   17-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1463


Data del document
:   31-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Vila-real
    * pla d'urbanisme

ACORD de 31 d'octubre de 2008, de la Comissió Territorial d'Urbanisme de Castelló, relatiu a la modificació puntual del Pla general de Vila-real. Expedient número 2008/0046 Vila-real. [2009/1463]  
Vist l'expedient relatiu a la modificació puntual del Pla general de Vila-real relativa a descatalogació d'un immoble siti al carrer Comunió, núm. 6, i de conformitat amb els següents,  
Antecedents  
Primer. L'Ajuntament de Vila-real va acordar el 26 de juliol de 2007 exposar al públic la modificació, cosa que es va dur a terme mitjançant anuncis publicats en el periòdic Mediterráneo de 4 de setembre de 2007 i en el Diari Oficial de la Comunitat Valenciana de 14 de setembre de 2007. Transcorregut el període d'informació al públic, durant el qual no es va formular cap al·legació, el Ple va aprovar provisionalment la modificació en sessió de 17 de desembre de 2007.   
Segon. El projecte consta de memòria, fitxes i plànols.   
Tercer. La modificació que s'examina pretén dur a terme l'eliminació de l'Inventari Municipal del Patrimoni Arquitectònic l'edificació sítia al c/ Comunió, núm. 6, atés que en el moment actual no existeix en aquesta edificació res que hi justifique la inclusió.  
Segons se subratlla en el document, la modificació no afecta la dotació pública, ni augmenta l'aprofitament lucratiu privat. La modificació afecta una edificació particular protegida, que deixa de ser-ho, però el terreny roman amb la qualificació d'ENS-a (zona eixamplament 1), i la nova construcció ha de realitzar-se d'acord amb els paràmetres tipològics de l'ordenança d'aquella zona.  
Quart. El 29 de juliol de 2008 la Unitat d'Inspecció del Patrimoni Històric Artístic de la Conselleria de Cultura i Esport emet un informe.  
Fonaments de dret  
Primer. Aquesta modificació puntual del Pla general de Vila-real s'ha tramitat després de l'entrada en vigor de la Llei 16/2005, de 30 de desembre, urbanística valenciana (d'ara endavant LUV), per la qual cosa li és ja aplicable la nova llei.  
Segon. La tramitació de la present modificació puntual del Pla general de planejament de Vila-real ha sigut correcta, de conformitat amb el que estableix l'article 94.1 i 64 de la LUV. La documentació està completa, en compliment del que disposa l'article 64 i concordants de la LUV.  
Tercer. L'adequada comprensió d'aquesta modificació exigeix tenir en compte una sèrie d'antecedents, els quals apareixen perfectament descrits en l'informe de la tècnica d'Administració General de l'Ajuntament de Vila-real, de 5 de març de 2007, incorporat en el projecte de modificació, i que en resum són els següents:  
a. L'immoble siti al c/ Comunió, núm. 6, està inclòs en l'Inventari del Patrimoni Històric Artístic del Pla General amb un grau de protecció II, que afectava la façana.  
b. Com a conseqüència de l'estat ruïnós de l'edifici, la Comissió Municipal de Govern de l'Ajuntament de Vila-real, en sessió de 12 de juny de 1995, va acordar concedir llicència d'obres per a la demolició de l'edifici. Entre les condicions particulars de la llicència figuraven les que prèviament a l'inici de l'enderrocament haurien d'aportar-se a l'expedient: fotografies de la façana existent i la reconstrucció fidedigna d'aquesta, amb la consegüent presa minuciosa de dades i obtenció de motles.  
c. El 16 de gener de 2002 l'afectat va presentar davant de l'Ajuntament sol·licitud d'autorització per a la construcció d'aquest immoble, però sense reconstruir la seua façana. De les actuacions realitzades per l'Ajuntament, de les quals es dóna compte detallat en l'esmentat informe de 5 de març de 2007, resulta que com que no es va efectuar la presa minuciosa de dades i l'obtenció de motles exigides en la llicència de 12 de juny de 1995, no es disposa dels elements necessaris que permeten la reconstrucció de la façana.  
d. És a partir de l'anterior que, finalment, l'Ajuntament ha decidit tramitar la modificació puntual, amb l'objecte d'eliminar aquest grau de protecció de la façana del ja inexistent immoble.  
Quart. Per a poder aprovar aquest expedient resulta totalment determinant l'informe que ha d'emetre la Conselleria de Cultura i Esport, el qual resultaria preceptiu d'acord amb el que disposa l'article 47.3 de la Llei del Patrimoni Cultural Valencià.  
El 29 de juliol de 2008 la Unitat d'Inspecció del Patrimoni Històric Artístic de la Conselleria de Cultura i Esport emet informe. Aquest informe conclou de la manera següent:  
«Atés:  
A. Les fotografies de l'edifici d'escassa qualitat que han sigut remeses des de l'Ajuntament.  
B. La inexistència de plànols de l'edifici i de motles.  
C. La notable proximitat del Bé d'Interés Cultural, com és l'Església de Sant Jaume.  
S'estima que el nou immoble haurà d'adequar-se a l'entorn del Bé d'Interés Cultural referit, no sobrepassar l'alçària de l'antic edifici desaparegut i la façana haurà de ser informada des d'aquesta Unitat de Patrimoni en la Direcció Territorial de Cultura».  
A la vista d'això, es considera que no hi ha impediment a l'aprovació definitiva d'aquesta modificació, sempre que es complisca la condició establida en l'informe de cultura.  
Cinqué. La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a resoldre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa el 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló acorda:  
Aprovar definitivament la modificació puntual del Pla general de Vila-real relativa a la descatalogació de l'immoble siti al carrer Comunió, núm. 6, amb la condició expressa que s'ha de complir el que exigeix l'informe de la Conselleria de Cultura i Esport, per la qual cosa el nou immoble haurà d'adequar-se a l'entorn del Bé d'Interés Cultural referit, no sobrepassar l'alçària de l'antic edifici desaparegut i la seua façana haurà de ser informada des d'aquesta Unitat de Patrimoni en la Direcció Territorial de Cultura.  
Contra aquest acord, que no posa fi a la via administrativa, podrà interposar-se recurs d'alçada, en el termini d'un mes, davant de la secretària autonòmica de Conselleria de Medi Ambient, Aigua, Urbanisme i Habitatge, això sense perjudici d'utilitzar qualsevol altre recurs que es considere oportú.  
Castelló de la Plana, 31 d'octubre de 2008.- EL secretari de la Comissió Territorial d'Urbanisme: Fernando Renau Faubell.